Vermoorde skoolmeisies: Tienerseuns weer in die hof | Maroela Media
Vermoorde skoolmeisies: Tienerseuns weer in die hof
Twee 16-jarige seuns wat in Februarie glo twee skoolmeisies van Johannesburg in ŉ vermeende sataniese ritueel vermoor het, gaan na verwagting Vrydag weer in die Protea-landdroshof verskyn.
Tydens die twee se vorige verskyning in April is die hofsaak uitgestel sodat een van die seuns vir sielkundige waarneming gestuur kon word. Die hof sal ŉ voorlopige ondersoek hou, kragtens die Kinderwet, vir die ander seun. Dié ondersoek sal bepaal of die seuns verhoor gaan word. Albei seuns is reeds vir dwelmtoetse gestuur.
Die seuns, wie se name nie bekend gemaak mag word nie omdat hulle minderjarig is, word in ŉ plek van veilige bewaring aangehou.
Die seuns is in hegtenis geneem in verband met die moord op Thandeka Moganetsi en Chwayita Rathazayo, onderskeidelik 15 en 16 jaar oud. Hul liggame is in ŉ veld in Dobsonville in Soweto aangetref. Moganetsi en Rathazayo, leerlinge aan die George Khosa Sekondêre Skool, het nog hul skoolklere aangehad. Hulle het snywonde aan hul hande en nekke gehad en daar was skeermeslemmetjies en drie swart, gebrande kerse langs hul liggame. -SAPA
Man vas vir moord op polisieman, familielid
Pa en kinders oorleef ernstige ongeluk